Departement van gesondheid mis R12 miljardDie Gautengse departement van gesondheid kan nie rekenskap gee vir meer as R12 miljard nie. Dit is bykans die helfte van hul begroting, het The Star Maandag berig. Die ouditeur-generaal Terence Nombembe het verlede week sy oudit vir die departement se 2012/2013 finansiële jaar na die provinsiale staande komitee oor openbare rekeninge gestuur. Nombembe het bevind dat die departement se voormalige rekenmeester, Ndoda Biyela, versuim het om effektief te verhoed dat R5.7 miljard onreëlmatig besteë word en dat meer as R408 miljoen gemors is. Die departement het meer as R324 miljoen aan goedere en dienste oorbestee. Ander onreëlmatige bestedings is R270 miljoen aan sekuriteitkontrakte, R825 miljoen aan ongevraagde tenders en R120 miljoen aan infrastruktuur- onreëlmatighede. Die ouditeur-generaal het gesê die departement is nie in staat om sy kontraktuele verpligtinge na te kom of diensverskaffers binne 30 dae te betaal, soos wat die wet vereis nie. Hy het ook bevind dat die departement werknemers aangestel het sonder om die behoorlike prosedures te volg en kon nie bevestig dat die departement meer as R2 miljard in inkomste uit pasiëntbetalings en buurprovinsies ontvang het nie. – SAPA